A Bizottság 468/74/EGK rendelete
(1974. február 26.)
a virághagymák, sarjhagymák és gumók harmadik országokba irányuló kivitelére vonatkozó minimálár-rendszerről szóló 1767/68/EGK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel az élő fák és egyéb növények, hagymák, gyökerek és hasonló részek, vágott virágok és lombdíszek piaca közös szervezésének létrehozásáról szóló, 1968. február 27-i 234/68/EGK tanácsi rendeletre [1] és különösen annak 7. cikke (2) bekezdésére,
mivel a legutóbb a 688/72/EGK rendelettel [2] módosított, a virághagymák, sarjhagymák és gumók harmadik országokba irányuló kivitelére vonatkozó minimálár-rendszerről szóló, 1968. november 6-i 1767/68/EGK bizottsági rendelet [3] 1. cikkének (1) bekezdése úgy rendelkezik, hogy az export minimálárakat minden évben legkésőbb január 31-ig kell rögzíteni, a begónia-, a sinningia-, a kardvirág-, a dáliafajták, valamint a liliomfajok export minimálárai kivételével, amelyeket legkésőbb március 31-ig kell rögzíteni; mivel az említett cikk értelmében az egyes tagállamoknak a begónia-, a sinningia-, a kardvirág-, a dáliafajták és a liliomfajok esetén minden évben legkésőbb március 1-ig, az export minimálár-rendszer alá tartozó összes többi termék esetén pedig minden évben legkésőbb január 1-ig közölniük kell a nemzetközi piacok ártendenciáinak felméréséhez szükséges valamennyi adatot és a minimálárak rögzítésének szintjét;
mivel az elmúlt néhány évben a liliomhagymák termesztési módszerében bekövetkezett változások előrehozták a betakarítási és értékesítési szezont; mivel a termesztők, a kereskedelem és a vásárlók érdekében előre kell hozni az export minimálárak rögzítését; mivel január 31-e megfelelő időpontnak tűnik erre a célra;
mivel az e rendeletben foglalt intézkedések összhangban vannak az Élőnövény- és Virágpiaci Irányítóbizottság véleményével,
ELFOGADTA EZT A RENDELETET:
1. cikk
(1) Az 1767/68/EGK rendelet 1. cikkének (1) bekezdésében az "és liliomfajok" szöveget el kell hagyni.
(2) Ugyanezen cikk (3) bekezdésében az "és liliomfajok" szöveget el kell hagyni.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1974. február 26-án.